Yle kysyi lukijoilta, miten he nauttivat kahvinsa. Lisäksi, kysyttiin millaisesta kahvista ihmiset pitävät ja poriseeko pannussa perusmokka vai kenties makunystyröitä hienostuneesti kutkutteleva tuontitsufe. Vastauksista päätellen kahvin nauttiminen on monelle tarkkaa hommaa, kun taas toiset suhtautuvat sumppiinsa löysemmin rantein.

Moni kommentoija kertoi juovansa kahvinsa mustana. Nimimerkki Seuralaiskahvinjuoja kuvailee maidottoman vaihtoehdon saloja kommentissaan.

Pidän laihasta kahvista, mustana ja sokerittomana. Kahvileipää ei tarvitse olla ja jos on, syön kahvileivän ensin ja kahvit päälle. Kahvin nautin muovikupista tai keraamisesta mukista riippuen siitä, olenko töissä vai vapaalla.

Mustan kahvin nimiin vannoo myös nimimerkki Wili, jonka sumppi tummentui terveydellisistä syistä.

Mustana. Sokeri jäi hammaslääkärin suosituksesta. Maito on taas eräs tekijä hiustenlähdölle. Nyttemmin sitten laktoosi-intoleranssikin.

Nimimerkki Coco suosii maidon sijasta eksoottisempaa vaihtoehtoa.

Mustaa kahvia ja kylmäpuristettua kookosöljyä. Heti herättyä ei maistu aamupala. Töissä sitten heti kookosöljykahvi, joka piristää ja pitää hyvin nälkää; lounaallakin riittää kevyt annos.

Kekomuurahainen-nimimerkki ottaa kookostuunauksessaan vielä yllättävän askeleen pidemmälle.

Kookoskahvi on aika jänskän makuista ja hyvää. Harrastan satunnaisesti itsekin aamupalan kuittaamista kookoskahvilla. Tömäkämpi toti tulee, kun lisäksi vielä laittaa sekaan raa'an kananmunan. Energiaherkkuva kiirelähtöaamuihin.

Maitokahvilla edelleen vakaa suosio

Kommenteista löytyi myös tukku perinteisen maitokahvin hörpiskelijöitä. Kotikahvia-nimimerkki avaa kommentissaan aamurutiiniaan.

Aamuni alkaa hyvin kun saan pari mukillista kahvia. Jauhan kahvinpavut, keitän kahvin keittimessä ja vaahdotan kylmän maidon. Nämä nesteet kun sekoitan, alkaa joka-aamuinen nautintohetkeni.

Maito kuuluu myös nimimerkillä Cafe Normal kirjoittavan lukijan kahvitteluhetkiin.

Juon kahvini niin tylsällä ja mielikuvituksettomalla tavalla kuin vain voi kuvitella. Juhla-Mokka suodatinkahvia, keittimessä vielä pannun alla viiden sentin kolikoita ettei kuumene liikaa, maidolla laimennettuna ja stevialla makeutettuna. Eli haaleahkoa ja laihaa.. Ja vielä kuksasta nautittuna, kyllä kelpaa.

Mutteripannussa valmistuu kätevästi

Mutteripannu, mokkapannu, espressopannu – kutsumanimiä on monia, mutta niin on käyttäjiäkin. Nimimerkki kahvittelija käyttää mutteripannua varsinkin viikonloppuisin.

Kotona juon viikonloppuisin espressokahvia mutteripannulla keitettynä, viikolla töissä aamukahvit. Aamukahvi on mukava rutiini työn aloittamisen lomassa aamuisin, ja jostain syystä myös maistuu paremmalta kuin sama kahvi iltapäivällä.

Myös nimimerkki Hantta Vaa valmistaa mustan kahvinsa kierrettävän keittimensä avulla.

Juon Pauligin espressoa, jonka valmistan mutteripannussa. Juon kahvia muutaman kupin aamupäivällä. Juon aina kahvini mustana, mutta välillä otan palan-pari tummaa suklaata kahvin kanssa. En käy kahviloissa. Minulle kahvin valmistus ja juominen on jonkinlainen "rituaali" ja nautiskelen siitä kotona. Iltaisin juon teetä, kun tuo espresso piristää ja vie yöunet ainakin minulta.

Mustana tai maidolla – kahvi kuuluu aamuun

Lukijoiden vastauksista ilmeni, että kahvi on osa useimpien nautiskelijoiden aamurutiinia. Nimimerkki Kekomuurahainen juo kahvinsa kukonlaulun aikaan.

Vaaleapaahtoista, mutta vahvaa. Päivä lähtee käyntiin ja pääsee päivä-älylle siinä toisen kahvimukillisen myötä. Kahvini on isoäidin aikaisen perinteen mukaista pannukahvia keittiön klapihellalla keitettyä. Aamulla.

Nimimerkki Kahvikaisa tiivistää kommentissaan aamukahvin viehätyksen hienosti.

Kahviin olen kyllä sillä tavalla koukussa, että aamulla on pakko saada pari mukillista, että herään. Nykyisin aika harvoin tulee juotua kahvia muualla kuin kotona tai kyläillessä. Parasta on ihan tavallinen suodatinkahvi mustana ilman sokeria. Nuotiolla keitetty nokipannukahvi on myös minusta hyvää, mutta harvoin sitä tulee keitettyä. Ja voi sitä tuoksua, mikä leijailee juuri keitetystä kahvista.